Boer skiet ‘plaasaanvallers’Argieffoto (StevePB, Pixabay) Ses gewapende mans het ŉ boer en ŉ plaaswerker Dinsdagoggend op ŉ plaas in die Fochville-omgewing in die weste van Gauteng aangeval. Konst. Elsie Tshonte, woordvoerder van die Fochville-polisie, het aan Maroela Media gesê die mans het toegang tot die plaas verkry en een van die plaaswerkers in sy huis oorval, terwyl hy besig was om gereed te maak vir werk. “Die werker is met ŉ mes aangehou en gedwing om op die grond te lê, terwyl hy van sy besittings beroof is,” het Tshonte gesê. “Intussen het die plaaseienaar by die werker se huis opgedaag en om die huis geloop om na hom te soek. Die verdagtes het ŉ vuurwapen op die plaaseienaar gerig en hom aangerand.” Die boer se vrou en skoonma het saam met hom na die werker se huis gery. Hulle het hulself in die voertuig toegesluit en hulp van hul bure ontbied. “Die verdagtes het die voertuig se ruit stukkend geslaan en besittings uit die voertuig gevat.” Tshonte het gesê die buurman het vinnig reageer, waarna die verdagtes op vlug geslaan het. “Die verdagtes het op die plaaseienaar begin skiet toe hulle gevlug het. Hy het terug geskiet en twee verdagtes gewond.” Hulle is later deur die polisie in hegtenis geneem voordat hulle onder polisiebewaking na ŉ hospitaal geneem is. Russel Meiring, woordvoerder van ER24, het aan Maroela Media gesê die twee verdagtes is in die bene geskiet. Hulle is deur paramedici van ER24 op die toneel behandel en na die Laratong-hospitaal aan die Wes-Rand geneem vir verdere behandeling. Vier van die verdagtes kon daarin slaag om te ontsnap. Die soektog na hulle duur voort.